Kibar 36: Sãnem nag-bilã
KAETO, ges-y nebã sẽn maand bũmb ningã! B pʋʋsda nag-bila. Bõe yĩng tɩ b maand woto?
A Moiiz sẽn dʋ tãngã zug n kaoosd n pa sigdã yĩnga, nebã yeelame yaa: ‘Wa-y tɩ d maan wẽnnaam t’a lʋɩ d taoor n yiis-d ka, bala tõnd ka mi bũmb ning sẽn maan a Moiiz ye.’
A Moiiz kẽem a Aarõ yeel-b lame yaa: ‘Bɩ y yãgs y sãnem tʋb-londã n kõ-ma.’ A Aarõ reega sãnem tʋb-londã n maan nag-bila. Rẽ poore, nebã yeelame yaa: ‘Yãoã yaa tõnd Wẽnnaam sẽn yiis tõnd Ezipt tẽngã.’ Israɛll nebã maana kibs kãseng n waoog sãnem nag-bilã.
A Zeova sẽn yã rẽ wã, a sũurã yikame t’a yeel a Moiiz yaa: ‘Kẽng n sig tao-tao tɩ nebã maanda sẽn yaa wẽnga. B basa mam noyã n wõgemd sãnem nag-bil taoore.’
A Moiiz yɩɩ tao-tao n sigi. A sẽn wa n kolgdẽ wã, a yãa nebã sẽn yɩɩnd la b saood n gilgd sãnem nag-bilã. A Moiiz sũurã puuga wʋsg t’a rɩk kug-wals nins Wẽnnaam sẽn da kõ-a wã n lob tẽng tɩ kell n wã zõg-zõge. A rɩka sãnem nag-bilã me n yẽneg n sãam-a zãng-zãnga.
Nebã sẽn da maand bũmb ningã yaa wẽng wʋsgo. Rẽ n so t’a Moiiz yeel rap kẽer tɩ b rɩk b sʋʋsã n kʋ neb nins sẽn da waoog sãnem nag-bilã. Neb tus a tãab n ki baraarã. Kiba-kãngã wilgdame tɩ d segd n waooga Wẽnnaam a Zeova a ye tãa. Bala sẽn ket-bã fãa pa wẽnnaam dãmb sɩd-sɩd ye.
Yikri 32:1-35.
Sogsgo
- Foto wã zugu, bõe la nebã maanda, la bõe yĩnga?
- Bõe yĩng t’a Zeova sũurã puugi, la a Moiiz sẽn yã nebã sẽn maand bũmb ningã bõe la a maan-yã?
- A Moiiz yeela rap kẽer tɩ b maan bõe?
- Kiba-kãngã segd n zãmsa tõnd bõe?
Sogsg a taaba
- Karm-y Yikr 32:1-35.
Sã n yaa ne kiba-kãngã, a Zeova tagsg yaa bõe ne rɩk ziri tũudmã yɛl n naag sɩd tũudmã pʋgẽ? (Yik. 32:4-6, 10; 1 Kor. 10:7, 11)
Bõe la kiris-nebã segd n maan reemã yãkr wɛɛngẽ, wala makre yɩɩlã la saoogã? (Yik. 32:18, 19; Ef. 5:15, 16; 1 Zã 2:15-17)
Mak-sõng bʋg la Levi buudã neb kõ sã n yaa ne maan sẽn yaa tɩrgã wɛɛngẽ? (Yik. 32:25-28; Yɩɩl 18:26)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn